Jan E. Jørgensen (V), 2014-01-23:
Identitetstyveri er et voksende problem.
Flere og flere danskere bliver udsat for forsøg på misbrug af personlige oplysninger, og misbrug af personnummer kan have meget vidtrækkende konsekvenser.
Personnummeret er nemlig nøglen til din officielle identitet.
Med en andens navn og personnummer kan kriminelle misbruge personlige oplysninger, hvilket kan have uoverskuelige og vidtrækkende konsekvenser for den enkelte.
F.eks. bliver der begået økonomisk kriminalitet ved at misbruge andres personlige oplysninger til at handle på internettet.
Der kan være mange årsager til, at et personnummer kommer til andres kendskab og bliver misbrugt.
Nogle har oplevet at miste deres pung med et sygesikringsbevis i, enten fordi de har tabt den, eller fordi den er blevet stjålet, men det sker også, at der er tale om deciderede datalæk fra offentlige myndigheder.
I Venstre har vi længe haft fokus på problemet med identitetstyveri og også haft et ønske om, at det skulle være muligt at få et nyt personnummer, og derfor er vi da også glade for, at ministeren er kommet med et lovforslag, som giver mulighed for dette.
Venstre mener, at identitetstyveri er en særlig grov form for kriminalitet, da den efterlader ofrene både krænkede og magtesløse.
Tildelingen af et nyt personnummer vil kunne bidrage til at forhindre yderligere misbrug og dermed hjælpe de personer, der har oplevet, at deres personnummer er blevet misbrugt.
Derfor støtter Venstre i hvert fald som udgangspunkt lovforslaget, men vi er bekymrede for, om kravene til at få tildelt et nyt personnummer vil blive fortolket for restriktivt.
Venstre ønsker ikke en situation, hvor det bliver alt svært for de personer, der har oplevet misbrug af deres personnummer, at få et nyt.
Disse mennesker skal ikke først kæmpe mod virksomhederne for at forklare, at deres identitet er blevet misbrugt, og derefter ud i en ny kamp med myndighederne for at få tildelt et nyt personnummer.
Derfor vil Venstre i udvalgsbehandlingen gerne drøfte muligheden for, at den foreslåede formulering i den nye § 3, stk. 6, ændres fra »Økonomiog Indenrigsministeriet kan efter skriftlig anmodning herom i særlige tilfælde tildele nyt personnummer til en person, hvis personnummer indgår eller har indgået i forbindelse med misbrug af vedkommendes identitet.«
til: Økonomi- og indenrigsministerenskal efter skriftlig anmodning herom i særlige tilfælde tildele nyt personnummer osv.
Samtidig vil vi også gerne bede om en evaluering af loven efter f.eks. 2 år.
En anden del af lovforslaget handler om at ophæve den markering, som man efter anmodning kan få indsat i Det Centrale Personregister med henblik på at sikre, at man ikke modtager henvendelse i forbindelse med statistiske og videnskabelige undersøgelser, den såkaldte forskerbeskyttelse.
Baggrunden for at ophæve disse markeringer i CPR er, at der er så mange mennesker, der har bedt om en forskerbeskyttelse, at det går ud over forskerverdenens mulighed for at gennemføre repræsentative forskerundersøgelser med udgangspunkt i CPR.
Venstre kan støtte en ophævelse af markeringer i CPR om forskerbeskyttelse, da det altid er frivilligt, om man ønsker at deltage i en undersøgelse, og en borger har jo altid mulighed for at takke nej.
Så alt i alt er Venstre altså umiddelbart positivt stemt over for lovforslaget, men vi er bekymrede for, om det bliver for vanskeligt for ofrene at få tildelt et nyt personnummer.